Marokkaanse diplomaat in PTA vermoorArgieffoto Die polisie ondersoek ŉ saak van moord nadat ŉ Marokkaanse diplomaat Dinsdag dood aangetref is in Pretoria. Brig. Neville Malila, ŉ polisiewoordvoerder, het gesê die man se kollegas het omstreeks 12:00 op sy liggaam afgekom. Hy het in ŉ plas bloed gelê. “Sy kollegas het by sy huis gaan ondersoek instel nadat hy nie die oggend vir werk opgedaag het nie,” het Malila gesê. Eyewitness News het die man uitgeken as Fatmi Noureddine (42). Die rede vir sy moord en hoeveel verdagtes daarby betrokke was, word nog ondersoek. Die Marokkaanse ministerie van buitelandse sake en samewerking het op sy webwerf ook die afsterwe van een van sy werknemers bevestig. ŉ Nadoodse ondersoek word gedoen om die oorsaak van Noureddine se dood te bepaal. Niemand is nog in verband met die voorval in hegtenis geneem nie.